
Puha erő és országimázsépítés az Egyesült Államok kulturális hegemóniájában

Jelen tanulmány célja az Amerikai Egyesült Államok puha hatalmának rövid elemzése, illetve az amerikai értékek jelentőségének bemutatása a pluralista demokráciára alapozott élhető kapitalizmus kialakításában és fenntartásában. Reményeim szerint sikerül érinteni a soft power amerikai kulturális hegemóniaépítésében betöltött szerepét, illetve felvetni bizonyos világgazdasági szempontból releváns kérdéseket, amelyek jelentős szerepet játszanak a válságtünetekkel küzdő nyugati kapitalizmus kurrens értelmezését elemző értelmiségi diskurzusokban. A tanulmány Bronfenbrenner mezőelméletén keresztül szemlélteti a soft power hatásmechanizmusát a nemzetközi rezsimek koordinációs mechanizmusaiban, elsősorban a neoliberális és kognitivista rezsimelméletek közös metszetében. Ezt követően az amerikai inkorporatív kompetitív identitást megalapozó értékkészlet kerül bemutatásra Schildkraut „többrétű párhuzamos hagyományok”-at elemző modelljén keresztül, mely alátámasztja az előnyös hatást, amelyet az Egyesült Államok, mint jótékony hegemón a rezsim alappremisszáinak kialakításában érvényesít. Ezután dióhéjban összefoglalom a soft power kvantifikálására irányuló erőfeszítések eredményét, rámutatva, hogy az USA a rangsorolásban a legelőkelőbb helyezést érte el, majd röviden kitérek a közdiplomácia szerepére az országimázs hatékony menedzselése terén.



